Minnkandi framboð af íbúðum hefur dregið úr umsvifum á fasteignamarkaði. Kaupsamningum fækkar og veltan minnkar, en verð hækkar áfram. Þetta kemur fram í nýrri mánaðarskýrslu Húsnæðis- og mannvirkjastofnunar.
Kaupsamningum fækkaði með hverjum mánuðinum í sumar, aðallega á höfuðborgarsvæðinu, þar sem þeir voru helmingi færri í ágúst en í mars. Ólafur Sindri Helgason, hagfræðingur Húsnæðis- og mannvirkjastofnunar, segir að þótt spennan á markaðnum fari minnkandi sé hún áfram mikil.
Íbúðaverð hefur haldið áfram að hækka og vegur sífellt þyngra í heimilisbókhaldi, þar sem vísitala fasteignaverð hefur hækkað umfram launavísitöluna. Ólafur segir að takist Seðlabankanum að slá á eftirspurn, með vaxtahækkunum og reglum um lántöku, megi búast við að markaðurinn leiti í jafnvægi á næstunni. Einnig séu vísbendingar um bjartari horfur á framboðshliðinni.